Author: Biskupičová
Last saved by: sulik
Company: MOLSAF

Predkladacia správa

Návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 510/2001 Z. z. o minimálnych bezpečnostných   a zdravotných požiadavkách na stavenisko (ďalej len „návrh nariadenia“) sa predkladá na základe Plánu legislatívnych úloh vlády Slovenskej republiky na rok 2004.

Návrh nariadenia je vykonávacím predpisom k zákonu NR SR č. 330/1996 Z. z. o bezpečnosti a ochrane zdravia pri práci v znení neskorších predpisov. Tento zákon rámcovo upravuje povinnosti zamestnávateľa pri používaní zariadení, strojov, náradia a povinnosti týkajúce sa pracovísk, organizácie práce, kontroly, vzdelávania a pod. tak, aby nebola ohrozovaná bezpečnosť a zdravie zamestnancov.

Nariadenie vlády SR č. 510/2001 Z. z. upravuje  podrobnosti pri riešení  špecifických úloh v prípravnej a realizačnej etape projektu, ustanovenie koordinátora bezpečnosti a ochrany zdravia pri práci pre prípravnú etapu projektu (koordinátor dokumentácie), koordinátora bezpečnosti a ochrany zdravia pri práci pre realizačnú etapu projektu (koordinátor bezpečnosti), informovania zamestnancov o vykonaných opatreniach, účasti zamestnancov a zástupcov zamestnancov pre bezpečnosť a ochranu zdravia pri práci na riešení problematiky upravenej nariadením a upravuje jednotlivé bezpečnostné a zdravotné požiadavky na stavenisko. 

Príprava návrhu nariadenia vyplýva z požiadavky Európskej komisie na zapracovanie jej pripomienok k nariadeniu vlády SR č. 510/2001 Z. z. v záujme úplnej harmonizácie so smernicou Rady č. 92/57/EHS z 24. júna 1992 o zavedení minimálnych bezpečnostných a zdravotných požiadaviek na dočasných alebo lokalitne sa meniacich staveniskách, vyžadovanej v rámci implementácie legislatívy Európskej únie do národnej legislatívy Slovenskej republiky, zaslanej Slovenskej republike listom Generálneho riaditeľstva pre zamestnanosť a sociálne veci. 

Návrhom nariadenia  sa bližšie vymedzujú pojmy a precizujú požiadavky uvedené v smernici Rady č. 92/57/EHS.  
	
	Návrh nariadenia nezakladá zvýšené nároky na štátny rozpočet, na rozpočty obcí a vyšších územných celkov. Návrh nariadenia nemá finančný, ekonomický, environmentálny vplyv ani vplyv na zamestnanosť a na tvorbu pracovných miest, preto sa doložka finančných, ekonomických, environmentálnych vplyvov a vplyvov na zamestnanosť   nevyhotovuje.

	Návrh nariadenia  bol predmetom medzirezortného  pripomienkového konania, ktorý bol zaslaný prostredníctvom elektronickej pošty dňa 20. februára 2004 predsedovi vlády  Slovenskej republiky, všetkým podpredsedom vlády Slovenskej republiky, ministerstvám, ostatným ústredným orgánom štátnej správy, ďalším orgánom a inštitúciám ako aj Konfederácii odborových zväzov Slovenskej republiky, Asociácii zamestnávateľských  zväzov a združení Slovenskej republiky a Združeniu miest a obcí Slovenska, spolu 40 pripomienkujúcim subjektom.

	K návrhu nariadenia  zaslalo do termínu 2. marca 2004 svoje pripomienky 20 pripomienkujúcich subjektov, z toho 1 subjekt mal zásadné pripomienky. Výsledky pripomienkového konania sú vo vyhodnotení pripomienkového konania.
Návrh nariadenia bol predmetom rokovania plenárneho zasadnutia Rady hospodárskej a sociálnej dohody Slovenskej republiky dňa 26. marca 2004, na ktorom sociálni partneri dospeli k dohode. 	
Návrh nariadenia bol dňa 30. marca 2004 prerokovaný v Legislatívnej rade vlády Slovenskej republiky. Pripomienky, ktoré Legislatívna rada vlády Slovenskej republiky uplatnila k návrhu nariadenia sú zapracované do predloženého materiálu.